André Pichot

André Pichot, nado en 1950, é un científico francés, investigador en epistemoloxía e historia da ciencia, no CNRS. É coñecido, sobre todo a partir dos anos 1960, polos seus escritos criticando asuntos relacionados coa xenética, en particular a influencia que a bioloxía moderna tivo nas ideoloxías que sosteñen a euxénese e o racismo.

 Historia da ciencia 

No que se refira á historia da ciencia, Pichot, na súa Histoire de la notion de vie, pasa revista ás teorías sobre a vida que se sucederon desde a Antigüidade até a aparición da bioloxía moderna. Coa axuda de numerosas citas, trata de situar o significado destas teorías no contexto dos coñecementos e das ideas existentes na época en que se formularon.

Para o período moderno analiza particularmente as teorías de Lamarck, Claude Bernard, Darwin e dos fundadores do darwinismo (que, segundo el, habería que chamar weismannismo, do nome do que considera ser o seu principal teórico August Weismann). Pichot ocúpase en reavaliar os papeis de Lamarck e de Darwin. Así, segundo el, foi Darwin, e non Lamarck, quen elaborou a teoría da transmisión dos caracteres adquiridos e foi Lamarck, e non Darwin, quen construíu unha verdadeira teoría da evolución; Darwin buscaba de feito establecer unicamente o mecanismo polo cal as especies se diferenciaban, de aí, segundo Pichot, o título da obra de Darwin Da orixe das especies por medio da selección natural, ou a preservación das especies favorecidas na loita pola supervivencia.Pichot, A. (1963): Histoire de la notion de vie. Paris: Gallimard.

Pichot móstrase moi crítico sobre a historia da bioloxía, sobre o seu ensino e a súa presentación ao gran público. Denuncia, nas súas obras, as omisións, os erros, mesmo as falsificacións dos biólogos e dos historiadores actuais, e as tomas de posicións "ambiguas" de certos científicos sobre o racismo, a euxénese ou sobre as manipulacións xenéticas. (Véxase Des biologistes et des races (Os biólogos e as razas), ou Clonage: Frankenstein ou Pieds-Nickelés? Les Pieds Nickelés foi unha serie de banda deseñada creada por Louis Forton, publicada por primeira vez o 4 de xuño de 1908 na revista L'Épatant. Véxase: Questions/réponses sur les Pieds Nickelés (Preguntas/respostas sobre os Pés niquelados). A expresión pés niquelados significa "os que non se levan no traballo", que vén ou ben do feito de que os pés de níquel serían demasiado valiosos como para que serviran para andar ou traballar, ou ben de que os "pieds niclés", pés afectados de raquitismo, non permitirían un traballo continuado. Segundo Jean Tulard, a expresión provén dunha peza de Tristan Bernard. Véxase: Jean Tulard, Les Pieds Nickelés de Louis Forton (1908-1934), Armand Colin. ISBN 978-2200350550.

Segundo Pichot, a bioloxía moderna está nunha impasse teórica que enmascara coa axuda de operacións nos medios e de perversión tecnolóxica Véxase Mémoire pour rectifier les jugements du public sur la révolution biologique. (Téléthon, anuncios falsos de terapias milagreiras, secuenciacón do xenoma humano etc). O dominio do neodarwinismo e da bioloxía molecular (dous "dogmas segundo certos biólogos, especialmente Francis Crick) terían, segundo Pichot, esterilizado case calquera tentativa de pensar o vivente doutra maneira que como unha máquina. A analoxía mecanicista remóntase ao século XVII e non é máis que unha metáfora cómoda, a falta doutras mellores; hoxe en día, segundo el, a máquina chegaría a ser o modelo exclusivo mediante o cal os científicos intentan apreender o vivente.Véxase Histoire de la notion de vie, conclusión. Pero tal concepción do vivente é moi criticábel.Véxase por exemplo Gérard Nissim Amzallag, La raison malmenée, critique des idées reçues en biologie moderne (libro con prefacio de Pichot e que prolonga a análise histórica e crítica deste para o período contemporáneo). Segundo Pichot non sairá nada bo da bioloxía moderna.

André Pichot defendeu as súas posicións no xornal Le Monde ou na revista Esprit, e presentouse como testemuña a favor de René Riesel en Montpellier en 2001 en ocasión do proceso intentado polo CIRAD contra as persoas que saquearan un laboratorio público de investigación no que se traballaba nun arroz transxénico.

 O papel pouco relucente da bioloxía, segundo André Pichot 

No libro La société pure, de Darwin à Hitler, Pichot considera que a euxénese e o "darwinismo social" eran ideas compartidas polo conxunto dos biólogos antes da segunda guerra mundial, o que levou a certos países occidentais a adoptar leis euxénicas (especialmente nos Estados Unidos, Alemaña e Escandinavia).Soutullo, Daniel (2001): Sobre clons e xenes. Santiago de Compostela: Laiovento. Páxs. 135 e 145-151. 
Como a aplicación de teorías euxénicas conduciu a eutanasia de centos de milleiros de persoas durante o III Reich, estes científicos, segundo André Pichot, esforzaríanse despois da guerra en facer esquecer a súa contribución a aqueles acontecementos.

En efecto, Pichot considera que baixo o impulso do darwinismo, a euxénese e o racismo foron o obxecto de teorías científicas na fin do século XIX (por exemplo Ernst Haeckel) e na primeira metade do XX.

 Principais obras 
 Éléments pour une théorie de la biologie, éd. Maloine, 1980. 
 La Naissance de la science, Tome I. Mésopotamie, Égypte, Tome II. Grèce présocratique, éd. Gallimard, coll. Folio/Essai, Números 154 e 155, 1991. 
 Petite Phénoménologie de la connaissance, éd. Aubier, 1991. 
 Histoire de la notion de vie, éd. Gallimard, coll. TEL, 1993. 
 Presentación (páxs. 7-49), notas (páxs.655-692), Bibliografía e vida de Lamarck in Lamarck, Philosophie zoologique, París, GF-Flammarion, 1994.
 L’Eugénisme, ou les généticiens saisis par la philanthropie, éd. Hatier, coll. Optiques, 1995. 
 Histoire de la notion de gène, éd. Flammarion, coll. Champs, 1999. 
 La Société pure: de Darwin à Hitler, éd. Flammarion, 2000 (coll. Champ, 2001).
 Aux origines des théories raciales, de la Bible à Darwin, éd. Flammarion, 2008.

Ademais dos libros, Pichot publicou numerosos artigos científicos
en varias revistas, entre elas Bulletin de la Société Francophone de Biologie Théorique, Fundamenta Scientae, La Recherche, Philosophia Scientae e Rue Descartes, ademais nos Anais de varios Congresos internacionais nos que participou como relator. E tamén, para coñecemento do gran público, en revistas e xornais como a revista Esprit e, sobre todo, no xornal Le Monde.

 Notas 

 Véxase tamén 
 Outros artigos 
 Crítica do darwinismo
 EEuxénese
 Razas humanas

 Bibliografía 
 Lewotin, Richard Charles (2000): A doutrina do ADN. A bioloxía como ideoloxía. Santiago de Compostela: Laiovento, col. Ensaio. Número 139. ISBN 84-89896-78-X
 Pichot, André (1963): Histoire de la notion de vie. París: Gallimard.
 Pichot, André (1991): La Naissance de la science, Volume I Mésopotamie, Égypte, Volume II Grèce présocratique. París: Gallimard, col. Folio/Essai, Números 154 e 155.
 Soutullo, Daniel (1997): De Darwin ao ADN. Santiago de Compostela: Laiovento, col. Ensaio. Número 81. ISBN 84-87847-88-9
 Soutullo, Daniel (2001): Sobre clons e xenes. Santiago de Compostela: Laiovento, col. Ensaio. Número 150. ISBN 84-89896-92-5

 Ligazóns externas 
 Páxina de André Pichot Universidade de Nancy 2. Arquivos Henri Poincaré.
 L'eugénisme médical aujourd'hui et demain de Jacques Testart, coautor con André Pichot do artigo Les métamorphoses de l’eugénisme (As metamorfoses da euxénese).
 Sur la notion de programme génétique  (Sobre a noción de programa xenético), revista Philosophia Scientae, vol. 6, nº 1, 2002.
 L'intériorité en biologie (A interioridade en bioloxía), revista Rue Descartes n° 43, 2004.
 Mémoire pour rectifier les jugements du public sur la révolution biologique  (Memoria para rectificar os xuízos do público sobre a revolución biolóxica), revista Esprit, agosto-setembro de 2003.
 Entrevista no expediente Pourquoi chercher le gène de l'homosexualité? (Para que buscar o xene da homoxesualidade?), Technology Review n° 2, xuño-xullo de 2007.
 Videoconferencia Histoire des théories biologiques. Comparaison et articulation des explications mécanistes, chimiques, et historiques en biologie(Historia das teorías biolóxicas. Comparación e articulación das explicacións mecanicistas, químicas e históricas en bioloxía) na Ecole Normale Supérieure de Lión, o xoves 11 de marzo de 2004.
 Viedeoconferencia Biologie et Société, de la Bio-sociologie à la Socio-biologie, et retour (Bioloxía e sociedade, da biosocioloxía á sociobioloxía, e volta) no Institut d'Études Avancées, Nantes, o 23 de novembro de 2010

Categoría:Nados en 1950
Categoría:Científicos de Francia